**Szombathely Megyei Jogú Város Önkormányzata Közgyűlésének**

**9/2025. (III.28.) önkormányzati rendelete**

**a helyi közművelődési feladatok ellátásáról szóló 5/2020. (III.5.) önkormányzati rendelet módosításáról**

[1] A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. §-a értelmében a települési önkormányzat a helyi társadalom művelődési érdekeinek és kulturális szükségleteinek figyelembevételével, a törvény és a helyi lehetőségek, sajátosságok alapján rendeletben határozza meg az ellátandó közművelődési alapszolgáltatások körét, valamint feladatellátásának formáját, módját és mértékét, majd a rendeletet legalább ötévente felülvizsgálja. A rendelet megalkotásával elérendő szabályozási cél az előbbi törvényi rendelkezésnek való megfelelés.

[2] Szombathely Megyei Jogú Város Önkormányzatának Közgyűlése a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában és a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76. § (1) és (7) bekezdésében meghatározott feladatkörében eljárva a következőket rendeli el:

**1. §**

A helyi közművelődési feladatok ellátásáról szóló 5/2020. (III.5.) önkormányzati rendelet (a továbbiakban: Rendelet) 1. § c) és d) pontja helyébe a következő rendelkezések lépnek:

*(A rendelet személyi hatálya kiterjed:)*

„*c)* a közművelődési tevékenységet végző civil szervezetekre,

*d)* a közművelődési vállalkozásokra.”

**2. §**

A Rendelet 2. §-a helyébe a következő rendelkezés lép:

**„2. §**

(1) Az önkormányzat a közművelődésről szóló törvény szerinti kötelező valamennyi közművelődési alapszolgáltatását az AGORA Savaria Kulturális és Médiaközpont Nonprofit Korlátolt Felelősségű Társaság (9700 Szombathely, Március 15. tér 5.) (a továbbiakban: AGORA) az Alapító Okiratában foglalt székhelyén és telephelyein teljes körűen látja el.

(2) Az AGORA nyitvatartása a vele kötött közművelődési megállapodásban kerül szabályozásra.

(3) Az önkormányzat a közművelődési feladatainak ellátását közművelődési megállapodások útján is biztosítja.”

**3. §**

A Rendelet 4. §-a helyébe a következő rendelkezés lép:

**„4. §**

(1) Közművelődési megállapodás az önkormányzat közművelődési feladatainak ellátására olyan – a közművelődésről szóló törvény követelményeinek megfelelő – jogi vagy természetes személlyel köthető, amelynek igazolt módon nem áll fenn köztartozása.

(2) A közművelődési megállapodás megkötése előtt a jogi vagy természetes személy köteles a létesítő okiratában, vagy tevékenységi körei közt meghatározott közművelődési célt, tevékenységet hiteles dokumentummásolattal igazolni.

(3) A közművelődési megállapodás megkötésére Szombathely Megyei Jogú Város Közgyűlésének a kultúráért, illetve a jogi ügyekért felelős bizottsága előzetes véleményének kikérését követően a Közgyűlés jogosult.

(4) Az önkormányzattal közművelődési megállapodást kötött szervezetek előző évi közművelődési tevékenységükről a kultúráért felelős bizottságnak minden év január 31. napjáig kötelesek beszámolni, és a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet 3. §-a alapján éves szolgáltatási tervet készíteni.”

**4. §**

A Rendelet 5. § (1) bekezdése helyébe a következő rendelkezés lép:

„(1) Az önkormányzat a közművelődési alapszolgáltatások megszervezése érdekében

*a)* kizárólagos önkormányzati tulajdonban lévő gazdasági társaságot működtet,

*b)* pénzügyi támogatást biztosít civil szervezetek által fenntartott közösségi színterek működéséhez (2. melléklet),

*c)* fesztiválok, nemzetiségi kultúra, gyermek és ifjúsági feladatok finanszírozására éves költségvetésében keretet különít el,

*d)* közművelődési feladatellátási szerződést köt a 4. §-ban meghatározott feltételeknek megfelelő közművelődési feladatokat ellátó egyesületekkel, alapítványokkal, civil szervezetekkel,

*e)* pénzügyi támogatást biztosít a városban működő horvát, szlovén, német, roma nemzetiségek közművelődési tevékenységéhez,

*f)* a városban működő közművelődésben érintett civil szervezetek és be nem jegyzett közösségek részvételével évente Civil Fórumot szervez, amely a résztvevők számára lehetőséget biztosít arra, hogy tevékenységükkel kapcsolatos észrevételeiket, javaslataikat megtegyék, és bemutassák, értékeljék az általuk képviselt szervezet éves tevékenységét.”

**5. §**

A Rendelet az 1. melléklet szerinti 2. melléklettel egészül ki.

**6. §**

Ez a rendelet a kihirdetését követő napon lép hatályba.

|  |  |
| --- | --- |
| **/: Dr. Nemény András :/polgármester** | **/: Dr. Károlyi Ákos :/jegyző** |

**A rendelet a Polgármesteri Hivatal hirdetőtábláján történő kifüggesztés útján a mai napon kihirdetésre került.**

**Szombathely, 2025. március 28.**

 **/: Dr. Károlyi Ákos :/**

 **jegyző**